Versam
Versam (im yheimische Walsertieläkt Frsam ;  ) isch es Dorf i dr politische Gmeind Safietaal im Kanton Graubünde.

Bis ane 2012 isch Versam en eigeti Gmeind gsi. Den het sech s Dorf mid de domolige Nochbergmeinde Valendas, Safie und Tenna zämetoo zum die neui grossi Gmeind z bilde. 

S Dorf Versam, wo vo Walser bewoont worden isch, lyt uf ere Gländterrasse rächts vom Vorderrhy drüühundert Meter über dr grosse Rhyschlucht Ruinaulta. Näbem Dorf lauft der Fluss Rabiusa us em Safietaal dur ne töifi Schlucht, s Versamertobel, zum Rhy abe. Der Bärghang oben am Rhy heisst Islaplangge. Vo Bonaduz us chunt e Strooss zu dr Rabiusa und bi de beide Brugge vom Versamertobel uf Versam übere. Do verzwigt si sech i d Safietaalstrooss und d Ruute uf Ilanz. Uf Safie-Platz ine sinds öpe füffzää Kilometer.

Zu Versam ghöre d Wiiler Areze, Egga, Calörtsch, Hüschera, Bandur und Sculms, wo früener e Deil vo dr Nochbergmeind Bonaduz gsi isch. Zum vo Versam uf Sculms z goo muess me uf dr Tobelbrugg über d Rabiusa und dur s Gmeindgebiet vo Bonaduz s Taal y.

Versam het e refermierti Dorfchilche, wo ane 1710 uf em Hübel am Ruinaulta-Tobel bout worden isch und under Dänkmolschutz stoot, und ganz i dr Schlucht unde a dr Linie vo dr Räätische Baan dr abglägnig Baanhof Versam-Safie. Me chunt mid ere schmale Strooss, wo drüehalb Kilometer lang isch, dure Bannwald abe ufe Zug.

Literatur

Weblink 

 Versam uf surselva.info
 d Ruinaulta uf rheinschlucht.ch

Fuessnoote 

Ort (Kanton Graubünde)
Walser
Safie